Diari Oficial de la Generalitat Valenciana


Sumari del DOGV 5444, del 06-02-2007 (2007/847)

Informació pública de l'inici de procediment de concurs i de les bases particulars de la gestió indirecta del programa d'actuació integrada corresponent al sector-9, la Milària, del Pla General d'Ordenació Urbana de Moixent.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5444

Data del DOGV
:   06-02-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/847


Data del document
:   17-01-2007

Organisme emissor
:   Ajuntament de Moixent

Tipus de document
:   Concurs

Descriptors 

:   * Moixent
    * contracte d'obres
    * urbanització
    * licitació
    * pla d'urbanisme
    * indústria de la construcció
    * administració local

El Ple de l'Ajuntament de Moixent, en la sessió extraordinària celebrada el dia 8 de novembre de 2006, va aprovar l'inici del procediment de concurs per a la gestió indirecta del programa d'actuació integrada corresponent al sector 9, la Milària, del Pla General d'Ordenació Urbana de Moixent. Igualment es van aprovar les bases particulars reguladores del concurs, així com la publicació, de conformitat amb el que disposa l'article 132 de la Llei 16/2005, de 30 de desembre, Urbanística Valenciana, de l'anunci de concurs del procediment en el tauler d'anuncis municipal, en el Diari Oficial de la Unió Europea i en el Diari Oficial de la Generalitat.  
A. Entitat adjudicadora del programa  
Ajuntament de Moixent  
Plaça Major, número 1  
Moixent (València). CP 46491  
Telèfon: 60 419 11 58  
Fax: 96 226 00 37  
Pàgina web: www.moixent.es  
B. Bases generals  
Ordenança municipal de bases generals municipals reguladores de la gestió indirecta dels programes d'actuació integrada. Les esmentades bases regulen, en la seua vessant jurídica, econòmica i administrativa, tant el procediment per a l'adjudicació com el desenrotllament i execució dels programes d'actuació integrada mitjançant gestió indirecta. Van ser aprovades definitivament per Acord Plenari municipal de 4 d'octubre de 2006 i es va publicar el corresponent edicte, i es va transcriure el seu contingut íntegre en el Butlletí Oficial de la Província de València número 248, de 18 d'octubre de 2006.  
C. Bases particulars  
Les bases particulars reguladores del concurs del procediment per a la gestió indirecta del programa d'actuació integrada corresponent al sector 9, la Milària, del Pla General d'Ordenació Urbana de Moixent, es van aprovar per l'Acord Plenari de 8 de novembre de 2006, i es transcriuen literalment amb el contingut següent:   
"Bases particulars reguladores de la gestió del programa d'actuació integrada la Milària  
Primera. Ordenació urbanística vigent en l'àmbit de l'actuació integrada.  
L'àmbit de l'actuació integrada és el sector de sòl urbanitzable sense ordenació detallada denominat sector 9, la Milària, arreplegat en la documentació del vigent Pla General d'Ordenació Urbana de Moixent. Aquest Pla General va ser aprovat definitivament per l'Acord de la Comissió Territorial d'Urbanisme de València, el 29 de setembre de 1997.  
Segona. Necessitats i objectius a satisfer amb el programa d'actuació integrada.  
Són els definits en la base general novena.  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució que constituïsca l'objecte del programa i realitzar les obres públiques addicionals que es necessiten per a complir el que disposen els apartats següents, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
d) Suplementar les infraestructures i espais públics o reserves dotacionals en allò que és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit de l'actuació, o adscrits a la mateixa, a favor de l'administració gratuïtament.  
f) Obtindre l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta, sense perjuí de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
Tercera. Fitxa de gestió.  
- Denominació: sector 9-Milària.  
- Ús global: industrial.  
- Superfície: 12,30 ha.  
- Edificabilitat bruta (sense DPE): 0,42 m²/m².  
- Superfície de la dotació pública externa adscrita al sector: 2.694 m².  
- Aprofitament del sector: 51.660 m² ed.  
Després de mantindre conversacions amb membres de la corporació local, es proposa que la superfície de dotació pública adscrita a gestionar es localitze al parc del Regolf.  
Quarta. Criteris i objectius urbanístics i territorials de les propostes de planejament a formular pels concursants, amb fixació de les directrius i estratègies que haurà d'observar l'ordenació que proposen.  
Els criteris generals són els establits en les bases generals, i la proposta de planejament a desenvolupar pels participants serà el pla parcial:  
1. Criteris generals.  
Constituïxen criteris i objectius urbanístics a complir per l'actuació integrada i els instruments de planejament que necessite, i es primaran en la documentació a valorar, amb caràcter general els conceptes següents:  
a) L'establiment de les millors solucions tècniques amb vista a aconseguir una adequada i òptima ordenació urbanística i arquitectònica, així com donar solució als problemes logisticofuncionals (càrrega i descàrrega, abastiment, arreplega de residus, ubicació dels centres de transformació, etc.).  
b) L'adopció de les millors solucions als possibles problemes de trànsit, accessos, eixides i ús fluid de les zones d'aparcament.  
c) La millor forma, localització, ordenació i distribució de les zones verdes.  
d) La introducció de principis de sostenibilitat, facilitant la implantació d'energies renovables i quantificant la seua importància.  
e) Implantació d'infraestructures, tant públiques o privades, superiors a les legalment exigibles, que milloren les condicions.  
2. Criteris específics.  
Constituïxen directrius urbanístiques de naturalesa reglamentària, amb el contingut de criteris urbanístics mínims i específics a tindre en compte pels concursants, els següents:  
a) La programació de l'actuació integrada es referirà al sector, en la forma en què es delimite pels plans d'ordenació del Pla General d'Ordenació Urbana; sense perjuí de les redelimitacions produïdes a causa de la readaptació dels límits a la topografia concreta dels terrenys, que no suposaran mai variacions en la superfície total superiors a un 5%.  
b) L'instrument de planejament que es necessite (pla parcial) haurà d'acompanyar la preceptiva cèdula territorial d'urbanització per a l'aprovació o, si és el cas, document de justificació d'integració territorial (JIT), en la forma regulada per la Llei Urbanística Valenciana.  
Quinta. Descripció dels objectius d'edificació privada que han de complir-se en l'àmbit de l'actuació, amb especial referència a aquelles construccions privades que revisten un especial interès social per tractar-se d'habitatges subjectes a algun règim de protecció pública o per tractar-se de construccions o instal·lacions d'interés terciari o industrial.  
No s'establixen objectius d'edificació privada.  
Sexta. Prescripcions tècniques que, amb caràcter mínim, hauran de respectar-se en la redacció dels documents d'ordenació i gestió exigibles.  
Són les d'un pla parcial i projecte de reparcel·lació d'acord amb la Llei Urbanística Valenciana i el Reglament d'Ordenació i Gestió Territorial i Urbanística. En concret, el pla parcial que es redacte haurà de complir allò que s'ha especificat en l'article 68 de la Llei Urbanística Valenciana i en els articles 157, 158, 159,160 i 161 del Reglament d'Ordenació i Gestió Territorial i Urbanística.  
El pla parcial i el projecte de reparcel·lació que es redacten hauran d'incorporar a la gestió del sector la dotació pública externa adscrita a este pel vigent Pla General d'Ordenació Urbana.  
Tota la documentació de planejament continguda en els programes d'actuació integrada, sense perjuí de la seua presentació en paper, sempre haurà de constar en suport digital en els formats més habituals: doc, xls, dwg, pdf.  
S'haurà d'urbanitzar adequadament tot el tram del camí del Barranc Roig que limita l'actuació per l'est, amb una secció viària capaç de suportar tant el trànsit existent a causa del camí com el generat pel nou sector industrial. També s'hauran d'aportar solucions per a les confluències entre el camí del Barranc Roig, el viari del nou sector i el viari ja existent que connecta amb el sector ja urbanitzat denominat Moinsa.  
Sèptima. Admissibilitat de variants.  
No s'admeten variants sobre les especificacions del Pla General d'Ordenació Urbana de Moixent.  
Octava. Prescripcions tècniques que, amb caràcter mínim, hauran de respectar-se en la redacció del projecte de les obres d'urbanització.  
En els casos en què l'obra d'urbanització supere els 120.202,42 euros, el projecte d'urbanització haurà d'indicar la classificació que s'exigirà a l'empresari constructor, segons el que preveu l'article 25 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
En tot cas, els projectes d'urbanització es redactaran amb el contingut mínim exigit en els articles 156 i 157 de la Llei 16/2005, de 30 de desembre, de la Generalitat, de l'Activitat Urbanística Valenciana, i amb estricta subjecció a qualsevol disposició general municipal vigent en el moment de la presentació de les proposicions i, en tot cas, a les normes existents en el Pla General d'Ordenació Urbana de Moixent.  
Haurà de tindre's en compte allò que ha establit l'article 52 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
El projecte d'urbanització anirà acompanyat del corresponent estudi de seguretat i salut, així com d'un estudi geotècnic.  
Es contractarà una empresa independent per a la supervisió de l'execució de l'obra, dels mesuraments i del control de la qualitat de l'obra.  
El projecte d'urbanització haurà d'incloure una partida que contemple la tanca de la infrastructura ferroviària limítrof.  
Novena. Estimació dels terminis de desplegament i execució del programa d'actuació integrada.  
La presentació dels textos refosos corresponents al planejament o al projecte d'urbanització haurà de produir-se en el termini màxim d'un mes des que tinga lloc la notificació a l'urbanitzador de l'aprovació definitiva que impose modificacions a l'alternativa tècnica.  
La notificació als interessats per a l'exercici de l'opció per modalitat de retribució prevista en l'article 166 de la Llei Urbanística Valenciana haurà de practicar-se en el termini màxim d'un mes des de la formalització del programa d'actuació integrada.  
El projecte de reparcel·lació l'haurà de presentar l'urbanitzador a l'ajuntament en el termini màxim d'un mes des de la finalització del termini per a l'opció per modalitat de retribució prevista en l'article 166 de la Llei Urbanística Valenciana. A aquest efecte, l'urbanitzador haurà de presentar davant l'administració actuant, l'acreditació justificativa de la pràctica de les comunicacions regulades exigides.  
La presentació dels textos refosos corresponents al projecte de reparcel·lació haurà de produir-se en el termini màxim de 15 dies hàbils des que tinga lloc la notificació a l'urbanitzador de les modificacions a introduir en el projecte inicialment formulat.  
L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació, i s'acreditarà a través d'acta de replantejament subscrita per la direcció de les obres i, almenys, per un tècnic municipal. A estos efectes, l'urbanitzador haurà d'acreditar, en l'acta de replantejament, el pagament als creditors nets del compte de liquidació o bé la consignació de la dita quantitat en la Tresoreria Municipal.  
Les obres d'urbanització hauran de finalitzar en el termini màxim de vint-i-quatre mesos des del seu inici. La finalització de les obres s'acreditarà per mitjà del corresponent certificat final d'obres expedit pel director facultatiu.  
Deu. Model de proposició a presentar pels interessats:  
(Nom i cognoms) ?, major d'edat, veí d ?, amb domicili a ?, amb DNI/NIF número ?, expedit amb data ?, telèfon ..., correu electrònic ... i fax ..., en nom propi (o en representació de conforme acredita de poder validat), assabentat de l'anunci de concurs per a l'adjudicació del programa d'actuació integrada corresponent al sector 9, la Milària, del Pla General d'Ordenació Urbana de Moixent, manifesta el següent:  
1. Que assabentat de l'anunci de concurs publicat per l'Ajuntament de Moixent en el Diari Oficial de la Generalitat de data (DOGV núm. ?), per a l'adjudicació del programa d'actuació integrada corresponent al sector 9, la Milària, del Pla General d'Ordenació Urbana de Moixent.   
2. Que troba de conformitat i accepta íntegrament i sense cap excepció les bases generals municipals de l'Ajuntament de Moixent per a l'adjudicació de programes així com les bases particulars aprovades per l'Ajuntament de Moixent reguladores del programa d'actuació integrada corresponent al sector 9, la Milària, del Pla General d'Ordenació Urbana de Moixent, i totes les obligacions es que deriven com a concursant i com a adjudicatari si ho fóra.  
3. Declara davall la seua responsabilitat tindre capacitat d'obrar i no trobar-se comprés en cap de les causes que impedixen contractar amb l'administració establides en l'article 20 del Text Refós de la Llei de Contractes de les Administracions Públiques, així com que no formen part dels òrgans de govern o administració de l'empresa cap de les persones a què es referixen les disposicions vigents sobre incompatibilitats dels alts càrrecs.  
A estos efectes es compromet a executar les obres objecte d'aquest concurs amb subjecció als requisits i condicions establits per l'Ajuntament de Moixent i adjunta la documentació següent:  
a. Alternativa tècnica.   
b. Proposició juridicoeconòmica.  
c. Documentació administrativa.   
Moixent, - d - de 2006.  
Onze. Documentació a presentar per cada licitador junt amb la proposició, especificant amb claredat aquella documentació que serà susceptible de valoració per a l'adjudicació del programa, i distingint-la de la resta:  
Sobre A. Contindrà l'alternativa tècnica, a la vista, acompanyada, si és el cas, dels documents de planejament corresponents, que es presentarà addicionalment en suport informàtic. (Documentació susceptible de valoració per a l'adjudicació del programa).  
Sobre B. Proposició juridicoeconòmica que es presentarà en plica tancada i, addicionalment, en suport informàtic. (Documentació susceptible de valoració per a l'adjudicació del programa).  
Sobre C. Es presentarà, tancat i segellat, amb el títol "Documentació administrativa" i contindrà la documentació següent:  
a. Si concorre una societat o empresa, haurà de presentar escriptura de constitució de la societat inscrita en el Registre Mercantil. Si es tracta d'una agrupació d'interès urbanístic, es presentarà escriptura de constitució, així com inscripció en el Registre d'Agrupacions d'Interès Urbanístic, dependent de la conselleria competent d'Urbanisme, junt amb el document nacional d'identitat o fotocòpia compulsada de la persona que signe la proposició.  
b. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
c. Quan l'oferent actue en nom propi i siga una empresa individual haurà de presentar el document nacional d'identitat o la seua fotocòpia legalitzada.  
d. Resguard acreditatiu de la fiança provisional.  
e. Declaració responsable de no trobar-se sotmès en cap de les prohibicions per a contractar establides per la legislació reguladora de la contractació administrativa, i inclourà expressament certificats acreditatius de trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
f. Els documents que acrediten els requisits de solvència tècnica (segons l'art. 301 del ROGTU) i professional, i econòmica i financera. A estos efectes es tindrà en compte el que disposa l'article 310 del Reglament d'Ordenació i Gestió Territorial i Urbanística.  
g. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, puguen sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedix, al fur jurisdiccional estranger que els puga correspondre.  
h. Declaració jurada o acta notarial acreditativa d'haver-se practicat, o intentat practicar, els avisos a què es referix l'article 134.4 de la Llei Urbanística Valenciana, en la forma i terminis previstos en els articles 292 a 298 del Reglament d'Ordenació i Gestió Territorial i Urbanística. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra d'estos extrems.  
i. En cas de concórrer a la licitació unes quantes empreses, compromeses a la constitució d'una unió temporal, cada una haurà d'acreditar la seua personalitat i capacitat, i indicarà els noms i les circumstàncies dels empresaris que subscriuen les proposicions, la participació de cada una, i designar la persona o entitat que, durant la vigència del contracte, haurà de tindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
j. L'aspirant a agent urbanitzador formalitzarà un document, que s'inclourà en este sobre, pel qual manifestarà conèixer i acceptar en la seua totalitat les presents bases generals.  
k. Justificant d'ingrés de la taxa per tramitació de programes d'iniciativa particular a què es referix la base general 16.  
Dotzena. Termini i lloc per a la presentació de les proposicions.  
Es fixa com a termini de presentació de proposicions al concurs el de tres mesos comptats des de la data d'enviament de l'anunci de licitació al Diario Oficial de la Unión Europea.  
Les proposicions dels interessats hauran de presentar-se en el Registre General de l'Ajuntament de Moixent, situat en la plaça Major, número 1, en horari de 09.00 a 14.00 hores.  
Tretze. Documentació acreditativa del compliment dels criteris de solvència econòmica i financera, tècnica i professional exigibles als concursants.  
Els concursants, per a acreditar el compliment dels criteris de solvència econòmica i financera, tècnica i professional, hauran de presentar la documentació assenyalada en els articles 122 i 123 de la Llei Urbanística Valenciana així com 301 i 310 del Reglament d'Ordenació i Gestió Territorial i Urbanística.  
Catorze. Criteris objectius d'adjudicació del programa d'actuació integrada, especificats per orde decreixent d'importància, incloent-ne la ponderació.  
Segons el que disposa l'article 312 del Reglament d'Ordenació i Gestió Territorial i Urbanística, atès que es tracta d'un programa l'alternativa tècnica del qual únicament conté ordenació detallada en desplegament de l'ordenació estructural establida en el planejament general, i pel fet de ser el seu ús característic l'industrial, la puntuació de l'alternativa tècnica representarà un 60% de la valoració en relació amb la proposició juridicoeconòmica, que representarà un 40%.  
Criteris per a l'alternativa tècnica  
De conformitat amb l'article 135.3 de la Llei Urbanística Valenciana, els criteris de puntuació de les alternatives tècniques, i la seua importància relativa, seran els següents:  
a) La qualitat tècnica de l'ordenació proposada. Este criteri representarà un 50% de la valoració de l'alternativa tècnica.  
b) La resolució adequada de la integració de l'actuació en el seu entorn. S'entén per integració aquelles solucions de connexió global de l'àmbit a tot tipus d'infraestructures existents o previstes que atenguen millor les necessitats que el nou sector demandarà o generarà. Este criteri representarà un 15% de la valoració de l'alternativa tècnica.  
c) La millor estructuració de dotacions públiques i d'espais lliures, que representarà un 5 % de la valoració de l'alternativa tècnica.  
d) La qualitat tècnica de les resolucions proposades per a la urbanització. Este criteri representarà un 10 %.  
e) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Este criteri suposarà un 10% del valor total de l'alternativa tècnica.  
g) Termini d'execució del programa d'actuació integrada. Este criteri suposarà un 8% del valor total de l'alternativa tècnica.  
i) Compromisos addicionals assumits voluntàriament i a càrrec seu per l'urbanitzador. Este criteri suposarà un 2% del valor total de l'alternativa tècnica.  
Cada un d'aquest criteris es puntuarà d'un a deu punts, i les puntuacions individuals en cadascun dels criteris s'afectaran del coeficient corresponent a la valoració relativa entre distints criteris.  
Criteris per a la proposició juridicoeconòmica.  
De conformitat amb l'article 135.4 de la Llei Urbanística Valenciana, els criteris de puntuació de les proposicions juridicoeconòmiques, i la seua importància relativa, seran els següents:  
a) Import de les càrregues d'urbanització, expressat en euros per metre quadrat d'edificabilitat. Este criteri representarà un 35% de la valoració de la proposició juridicoeconòmica.  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els qui no tinga contracte suficient representarà un 60%.  
c) Compromisos financers per a l'execució de les obligacions complementàries assumides voluntàriament i a la seua costa per l'urbanitzador. Este criteri suposarà un 5% del valor total de la proposició juridicoeconòmica.  
Cadascun d'aquest criteris es puntuarà d'1 a 10 punts, i les puntuacions individuals en cadascun dels criteris s'afectaran del coeficient corresponent a la valoració relativa entre distints criteris.  
Quinze. Limitació de la possibilitat de formular alternatives tècniques que suposen una ampliació de l'àmbit territorial a programar.  
Tal com ja ha quedat establit en la determinació quarta, la programació de l'actuació integrada es referirà al sector en la forma en què es delimite pels plans d'ordenació del Pla General d'Ordenació Urbana; sense perjuí de les redelimitacions degudes a la readaptació dels límits a la topografia concreta dels terrenys, que no suposaran mai variacions en la superfície total superiors a un 5%.  
Setze. Percentatge mínim de solars l'edificació del qual haja de ser simultània a la urbanització.  
Com el planejament no fixa cap percentatge, no s'estima procedent la seua inclusió en les bases particulars.  
Dèsset. No exigibilitat d'informe del Consell del Territori i el Paisatge previst en l'article 136.4 de la Llei Urbanística Valenciana.  
Per no ser de gran complexitat, ni la seua extensió superior a 50 ha, no es considera procedent la necessitat, amb caràcter preceptiu, de l'esmentat informe.  
Dihuit. Determinació de la quantia i forma de la de la garantia provisional.  
1. Els qui desitgen participar en el procediment de concurs per a l'adjudicació d'un programa d'actuació integrada, hauran de constituir, i acompanyar a la proposició la seua acreditació en la forma i als efectes previstos en el Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, una garantia provisional equivalent al 2% de l'estimació aproximada de les càrregues del programa d'actuació (IVA no inclòs), fixada en les presents bases particulars, i que servirà, així mateix, de preu màxim de licitació.  
2. La garantia provisional respondrà del manteniment de les propostes de programa, pels licitadors, fins a l'adjudicació i de la proposta de l'adjudicatari fins a la formalització del contracte per al desplegament i execució dels programes d'actuació integrada. Les proposicions que es retiren, sense causa justificada, amb anterioritat al transcurs del termini de què disposa l'ajuntament per a l'adjudicació del programa d'actuació, sense que esta s'haja resolt, no tindran dret a la devolució de la garantia provisional. Igualment, la renúncia de l'adjudicatari a la formalització del contracte per al desenrotllament i execució del programa comportarà la pèrdua de la garantia provisional.  
Dènou. Referència al caràcter de contracte administratiu especial que subscriguen l'Ajuntament de Moixent i l'urbanitzador com a conseqüència de l'adjudicació del programa, en compliment del que disposa la legislació de contractes de les administracions públiques:  
Els contractes per al desenrotllament i execució dels programes d'actuació tenen naturalesa administrativa especial i es regiran per les disposicions contingudes en la Llei Urbanística Valenciana 16/2005, de 30 de desembre, pel qual disposa el Reglament d'Ordenació i Gestió Urbanística i Territorial aprovat pel Decret 67/2006, de 12 de maig, del Consell (d'ara en avant ROGTU) i per les clàusules contingudes en les bases generals i en les presents bases particulars.  
S'aplicaran supletòriament les disposicions contingudes en el títol IV del llibre II del TRLCAP 2/2000, i les establides en el Reglament de Contractes de les Administracions Públiques, aprovat per Reial Decret 1.098/2001, així com les normes de dret comunitari i la resta de disposicions reguladores de la contractació administrativa, del procediment administratiu i del règim jurídic de les entitats locals que siguen aplicables.  
Vint. Prerrogatives que té l'administració:  
De conformitat amb el TRLCAP 2/2000, el municipi de Moixent té les prerrogatives que atribuïx aquesta a les administracions públiques exercides per al desplegament i execució dels programes d'actuació, i, com a mínim, les d'interpretar els contractes administratius, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar-ne els efectes, de conformitat amb les causes, procediment i efectes establits en la Llei Urbanística Valenciana i en el reglament que la desenvolupa, així com les altres facultats que específicament li reconega l'ordenament urbanístic valencià.  
Vint-i-una. La competència de l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte entre l'administració i l'urbanitzador:  
L'orde jurisdiccional competent per a conéixer de les qüestions que puguen suscitar-se en la preparació, resolució i execució de l'esmentat contracte administratiu especial entre l'administració municipal i l'agent urbanitzador serà el contenciós administratiu, tal com establix l'article 2.b de la Llei 29/1998, de 13 de juliol, Reguladora de la Jurisdicció Contenciosa Administrativa (LRJCA).  
Vint-i-dos. Els termes en què haja de produir-se l'eventual adjudicació connexa o condicionada.  
En esta programació no procedix l'adjudicació connexa o condicionada.  
Vint-i-tres. La previsió d'un preu cert de licitació, que tindrà caràcter de màxim i que servirà de base per al càlcul de la garantia provisional.  
Per comparació d'actuacions semblants desenvolupades en sòl urbanitzable industrial del municipi, per les característiques del terreny i la topografia, i per les condicions de connexió amb els servicis urbans, es fixa un cost màxim d'execució material donat per 75 Euros/m² per al vial urbanitzat i per 50,00 Euros/m² per a la zona verda o parcel·la dotacional urbanitzada. Per tant, el pressupost d'execució material de les obres d'urbanització vindrà donat per:  
((13.942,77 m² + 4.327,67 m²) x 50,00 Euros/m²) + (30.860,63 m² x 75,00 Euros/m²) = 3.228.069,25 Euros.  
Aplicant a este PEM els percentatges del 13% per als gastos generals del contractista i del 6% per al seu benefici industrial que vénen establits en les bases generals s'obté un pressupost de licitació de:  
3.228.069,25 Euros. x 0,19 = 3.841.402,41 Euros  
Este cost inclou la totalitat de les obres d'urbanització, fins i tot qualsevol obra externa al sector necessària per a connectar amb les xarxes d'infraestructures o per motius d'integritat territorial.  
Per als costos de redacció i direcció dels projectes tècnics de qualsevol tipus, la seguretat i salut de l'obra, els costos derivats de la inscripció en el registre, així com el cost de contractació d'una empresa de control de qualitat per a la supervisió de l'obra, d'acord amb el que disposa les bases generals, i prenent com a referència els barems dels col·legis oficials es fixa per a estos costos un valor màxim de 581.052,47 Euros, que ve a representar un percentatge màxim del 18,00% sobre el PEM de l'obra.  
Els gastos generals i de gestió vénen determinats en les bases generals com un percentatge màxim del 6% que s'aplicarà a la suma dels costos anteriors. Per tant, els gastos generals seran com a màxim:  
Gastos generals i de gestió = (3.841.402,41 + 581.052,47) x 0,06 = 265.347,29 Euros  
També ve determinada en les bases generals l'obtenció del benefici empresarial de l'urbanitzador, amb un percentatge màxim del 10% sobre la suma dels costos ja descrits:  
Benefici empresarial = (3.841.402,41 + 581.052,39 + 265.347,29) x 0,10 = 468.780,22 Euros  
Resumint es té:  
Cost de licitació de les obres 3.841.402,41 Euros  
Projectes, direccions obra, registre i notaries 581.052,47 Euros  
Gastos generals i de gestió: 265.347,29 Euros  
Benefici empresarial 468.780,22 Euros  
Total sense IVA 5.156.582,39 Euros  
IVA 16% 825.053,18 Euros  
Total IVA inclòs 5.981.635,57 Euros  
S'insistix a assenyalar la condició de màxims d'estos valors estimats.  
Vint-i-quatre. La puntuació mínima que hauran de superar les alternatives tècniques per a poder ser valorades les proposicions juridicoeconòmiques que les desenvolupen.  
Només es procedirà a l'obertura de les proposicions juridicoeconòmiques d'aquells aspirants que hagen aconseguit com a mínim el 30% dels punts possibles de l'alternativa tècnica.  
Vint-i-cinc. La determinació de la quantia i forma de la garantia definitiva prestar per l'urbanitzador.  
La garantia definitiva, a constituir en la forma i als efectes previstos en el text de la Llei de Contractes, s'establix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà, amb anterioritat a la signatura del contracte, en el termini màxim de 15 dies, comptats des de la notificació de l'acord d'aprovació i adjudicació del programa.  
Esta garantia podrà constituir-se per qualsevol dels mitjans següents:  
a) En metàl·lic, en valors públics o en valors privats, amb subjecció en cada cas a les condicions reglamentàriament establides.   
b) Per mitjà d'aval prestat per alguns dels bancs, caixes d'estalvi, cooperatives de crèdit, establiments financers de crèdit i societats de garantia recíproca autoritzats per a operar a Espanya en la forma i les condicions establides en l'article 56 del Reglament General de la Llei de Contractes de les Administracions Públiques, aprovat pel Reial Decret 1.098/2001, de 12 d'octubre.  
c) Per contracte d'assegurança de caució celebrat amb una entitat asseguradora autoritzada per a operar en el ram de la caució. De conformitat amb el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques: la garantia haurà de constituir-se en forma de certificat individual de l'assegurança, amb la mateixa extensió i garanties que les resultants de la pòlissa. Este certificat individual haurà de fer referència expressa a què la falta de pagament de la prima, siga única, primera o següent, no donarà dret a l'assegurador a resoldre el contracte, ni este quedarà extint, ni la cobertura de l'assegurador suspesa, ni este alliberat de la seua obligació en el cas que l'assegurador haja de fer efectiva la garantia, així com que l'assegurador no podrà oposar a l'assegurat les excepcions que puguen correspondre-li davant del beneficiari de l'assegurança.  
La garantia es constituirà en la Tresoreria de l'Ajuntament de Moixent, a disposició de l'ajuntament.  
Hi haurà un termini de garantia de 12 mesos, des de la firma de l'acta de recepció de les obres d'urbanització. Finalitzat este termini, es procedirà a la devolució de la garantia definitiva, amb l'expedient previ a tramitar, segons regula el Text Refós de la Llei de Contractes de les Administracions Públiques, aprovat per Reial Decret legislatiu 2/2000, de 16 de juny.  
D. Idioma de les proposicions dels interessats.  
Les proposicions dels interessats, ajustades al model establit en la base particular desena, es presentaran en el lloc i termini indicat en la base particular dotzena, en espanyol o en valencià.  
E. Els concursants, per a acreditar el compliment dels criteris de solvència econòmica i financera, tècnica i professional, hauran de presentar la documentació assenyalada en els articles 122 i 123 de la Llei 16/2005, de 30 de desembre, Urbanística Valenciana (LUV), així com en els articles 301 i 310 del Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística.  
F. Els concursants hauran de presentar la documentació a què es referixen les bases particulars desena i onzena transcrites anteriorment.  
Es fa constar expressament que els concursants tenen l'obligació de sotmetre la documentació, a què fa referència l'article 134 de la Llei Urbanística Valenciana, a informació pública pel termini d'un mes, en la forma i amb els requisits assenyalats en este precepte.  
G. No s'admeten variants sobre les especificacions del Pla General d'Ordenació Urbana de Moixent.  
H. Els criteris objectius d'adjudicació del programa d'actuació integrada, especificats per orde decreixent d'importància, incloent-ne la ponderació, són els establits en la base particular catorzena.  
I. Els concursants hauran de presentar una garantia provisional de 103.131,65 Euros equivalent al 2% de l'estimació aproximada de les càrregues del programa d'actuació (IVA no inclòs), fixada en les bases particulars transcrites.  
J. La garantia definitiva, a constituir en la forma i als efectes previstos en el text de la Llei de Contractes, s'establix en el 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà, amb anterioritat a la signatura del contracte, en el termini màxim de 15 dies comptats des de la notificació de l'acord d'aprovació i adjudicació del programa.  
K. Es fa constar que, amb data 15 de gener de 2007, s'ha enviat l'anunci de concurs al Diario Oficial de la Unión Europea.  
Moixent, 17 de gener de 2007.- L'alcalde: Vicente Dubal Bon.